《七月十二日携儿侄西村观获示之以诗》
清代·吴敏树

人生须饱腹，农事其本根。安坐而取食，愧耻何可言。

我曹蒙祖泽，以有此田园。儒衣吓乡里，道义未能敦。

秋成属登稼，耞板响朝昏。间携小儿子，观获前山村。

割把汗流体，打取兼劳烦。岂敢惜艰苦，颗粒天地恩。

儿曹嗜果饵，且饭意不存。那知养命主，农夫尔宜尊。

古人出躬耕，立功弥乾坤。游闲了一生，不如犬与豚。

作者简介：（1805—1873）清湖南巴陵人，字本深，号南屏。道光十二年举人，官浏阳训导。以不能行其志，自免归。论文章不依附桐城派，谓当博取之于古书，欲自归有光、欧阳修上规司马迁。所作长于叙事。亦善书法，曾国藩称其字字如履危石，落纸乃迟重绝伦。有《柈湖诗文集》。